Նրան մոտենալիս Մարոյին թվաց, որ ինքը նրա աչքերում հետաքրքրասիրության անցողիկ արտահայտություն նշմարեց, կարծես նա պատկերացներ Մարոյին օտար տղամարդու հետ։ Դա պատրանք էր, որը նրան թելադրել էր մեղքի սրված զգացումը։ Սակայն այն, որ նա մի պահ գրեթե աննկատ հապաղեց Մարոյին գրկելուց առաջ և որ փորձում էր ուրախ բացականչություններով քողարկել համբույրի սառնությունը, չվրիպեց Մարոյից։ Քեռու աչքերում նա անկասկած պղծված էր։ Կուլ տալով իր վիշտը՝ Մարոն ուրախ բացականչեց.